khistorydata/jeongjo-sjw-relations huggingface dataset:
정조 23년 · 강
謁聖武科初試一所以出榜啓
정조 23년 · 목
取三人別武士池德海居首鐵箭一矢一百三十九步二矢一百三十七步三矢一百四十一步柳葉箭邊二中
정조 23년 · 강
召見大臣閣臣及來待諸臣于便殿左議政李秉模右議政李時秀判府事沈煥之檢校提學鄭民始原任直提學徐鼎修徐龍輔鄭大容直提學李晩秀原任直閣金勉柱徐榮輔金祖淳檢校直閣沈象奎金近淳檢校待敎李存秀水原留守徐有隣壯勇大將李漢豐
정조 23년 · 강
命谷山府聖蹟碑始刻及豎碑吉日令道臣推移擧行
정조 23년 · 목
直提學李晩秀啓言谷山府聖蹟碑依咸興馳馬臺碑例豎立於聖祖城內事承下敎矣御筆碑本今廿四日抄啓文臣洪命周當爲齎奉下去始刻及豎碑吉日令日官推擇則始刻今月二十九日辰時三十日卯時豎碑十月初三日初六日卯時爲吉云以此日時推移擧行之意請分付道臣從之
정조 23년 · 강
命今年節使改以歲幣使
정조 23년 · 목
左議政李秉模啓言今年節使行方物以三起筵稟磨鍊矣日前見禮部咨文謄本旣有三節慶賀表文勿爲封進之知委則方物自在勿論旣無賀表與方物則使名似當以歲幣使改稱請令該曹依此啓下亦爲分付於戶禮曹及槐院譯院從之
정조 23년 · 강
命以明日詣景慕宮展拜還宮後行秋到記製講試取
정조 23년 · 목
敎曰明日由逌瞻門當詣景慕宮展拜仍審坐榻修改之役還御明政門秋到記製述懸題科次及殿講便殿爲之該房知悉○敎曰明日同副承旨馳詣太學朝食堂至今初一日到記收取以來○敎曰明日親臨到記製講試官雖令通用命官文衡則年老殿講命官則右相考官則同成均李秉鼎行護軍李冕膺爲之
정조 23년 · 강
遞承旨徐美修以金羲淳代之前望也
정조 23년 · 강
命文宰之只經總戎使而旣擬三局將望者勿爲拔望
정조 23년 · 목
敎曰將望何等體重而吏判之曾入御將望者今番不擬於諸窠云非漏則拔必居其一欲知委折令廟堂具由草記○備局啓言昨年八月十九日次對入侍時文宰之只經總戎使者不得入於壯營及三局大將望時任壯勇大將訓鍊大將勿擬於總使望事稟定而雖不出於擧行條件連爲依此排擬矣敎以旣入於三局之望無端不擬於三局乎此後旣擬者勿拔而文宰之只經總帥者不擬三局云云終涉於口來分付亦當一番詳考文蹟畫一定式者也
정조 23년 · 강
命江華府牧場折受畓稅令守臣減給或具意見論列馳啓推該守臣洪明浩
정조 23년 · 목
備局啓言頃因濟用主簿李英裕所懷批旨江華吉祥仁政佛恩等面牧場折受畓疊稅委折詳査狀聞之意行會矣卽見江華留守洪明浩狀啓則以爲三去庚寅故判書趙啓遠留守時仁政等三面罷牧屬之本府二去庚寅故相臣閔鎭遠留守時每十負作木二疋收捧後許令永作私田而貧不納木者每負皮穀一斗五升收稅至庚辰故判書元景淳留守時三面田每負太一升畓每負租五升更爲定稅仍屬於修城所辛巳故相臣洪樂性留守時以地薄稅重田畓兩稅各減其半庚寅因臺臣朱炯質所啓依庚辰定稅例復設尙今遵行而蓋此三面時起田一百三十結六十三負五束畓一百二十九結三十五負八束當初以罷牧場地許民耕食旣非給價買得者則其所定稅不可與原帳付買賣之田畓同然中年付於修城所加捧兩稅而官廳原稅畓每結米十六斗田每結米十二斗太四斗之外又有修城所田每結太十斗畓每結米二十斗加納故居民輩應稅偏苦不無從前呼冤之端云今以狀辭觀之三面之土無論田畓俱非原帳付而全屬本府者則比如有土免稅之旣捧公稅又捧私稅外似疊稅而其實則非疊稅也第以前經歷李英裕擧條論之則蓋謂畓稅之分屬官廳及修城所者官廳則每結米爲十六斗修城所則每結米爲二十斗若減此修城納每結米四斗通作官廳納每結米十六斗之例則百餘結所縮只三十餘石云云之意而守臣所論中竝擧田稅者已與擧條本意有異且但及其從前偏苦與加稅年條不言其減與不減之官民便否又不請廟堂稟處事甚疏忽該守臣推考目下民情眞有偏苦呼冤之歎修城所所縮亦與前經歷所陳無甚關重則依官廳例畓每結四斗減給後形止狀聞如有別般難處之端則請令具意見論列馳啓允之
정조 23년 · 강
命禮曹判書金文淳爲纛所獻官
정조 23년 · 목
政院以兵曹判書李在學以纛所獻官明日受香出去展拜時別侍衛何以爲之啓稟敎以禮判爲獻官使之出齋
정조 23년 · 강
命遣吏卽摘奸諸執事淸齋與否
정조 23년 · 목
東南關王廟纛所祭在再明也
정조 23년 · 강
謁聖武科初試二所以出榜啓
정조 23년 · 목
取三十人閑良柳相立居首鐵箭一矢一百三十三步二矢一百三十七步三矢一百三十八步柳葉箭貫二中邊一中
정조 23년 · 강
充軍方禹鼎于機張縣
정조 23년 · 목
兵曹啓言宣仁門守門將方禹鼎嚴棍十五度機張縣充軍押送
정조 23년 · 목
具翼善冠袞龍袍乘輿出永淸門明政門弘化門入逌瞻門至宮門外降輿詣版位行禮陞詣宮內奉審親審坐榻修改之役入齋室
정조 23년 · 강
召見本宮都提調李時秀令尹光垂趙鎭完閔斗爀戶曹判書趙鎭寬正郞李靖模于齋室
정조 23년 · 강
御明政門試到記儒生還御便殿行殿講試官李時秀趙鎭寬李冕膺金祖淳尹光顔金近淳南履翼
정조 23년 · 목
出齋室門乘輿出逌瞻門入弘化門至明政門外降輿入小次少頃出小次陞座試官率應製儒生入庭行禮訖以御製雅誦序爲策題試儒生命殿講試官率應講儒生來待于便殿乘輿入永淸門御便殿試官率應講儒生入庭行禮訖呼名進講
정조 23년 · 강
命抄啓文臣親試今日爲之
정조 23년 · 목
以到記策題使之在家製進
정조 23년 · 강
命兵曹判書李在學越俸一等禁喧郞廳柳之羽出付當直以待處分
정조 23년 · 목
出宮時不能禁喧也
정조 23년 · 강
拿處懸題官鄭在愼尋命分揀
정조 23년 · 목
懸題時不善擧行也○義禁府以在愼依定式移送刑曹啓敎以今番則分揀
정조 23년 · 강
命協律郞柳頤玄拿處典樂令攸司科治尋命頤玄分揀
정조 23년 · 목
儒生行禮時作樂不及時也尋因拿處傳旨有是命
정조 23년 · 강
推校書副提調李晩秀仍任直閣金近淳
정조 23년 · 목
敎曰以今日擧行觀之校書館事駭然當該副提調推考兼校理金近淳與內閣本職仍任牌招察任
정조 23년 · 강
遞承旨崔獻重以徐有聞代之前望也
정조 23년 · 목
敎曰奉命承旨許遞令該曹口傳付軍職其代前望單子入之待下批牌招察任
정조 23년 · 강
命訓局御廳竝以都提調總察左捕廳以右捕將兼察
정조 23년 · 목
政院以訓鍊大將徐有大御營大將申大顯以東南關王廟獻官受香出去所佩命召大顯兼帶左捕將命召大將牌傳令牌來請還納啓敎以仍佩往來各其都提調總察他邊大將兼察牌招從事官發牌竝令聽傳敎
정조 23년 · 강
命承旨馳詣受香所奉審摘奸
정조 23년 · 목
東南關王廟纛所祭在明也
정조 23년 · 강
左議政李秉模疏陳病狀乞免仍引譯院啓目不察之失賜批
정조 23년 · 목
疏略曰臣冒據是任三歲于玆矣觸處生疣無往非罪不衷之災理所必至而一病侵尋今年春夏之交痰汪左體有時劇歇邇來霜氣漸高輾轉沈痼秋務癏曠益切微分之兢惶擬於今日自力趨簉獲近淸光於轎前畢暴情悃冀垂矜許所患忽又添劇强起還仆臣情到此誠亦窮蹙而非臣自言孰爲之宛轉哉伏念乞免之章言病居多君父視以餙讓同朝疑其占便言愈繁而誠未孚情雖切而聽易泛此實古今之通患而若臣平日之不敢引病日月之所俯燭也豈忍爲一毫過實之言以欺我殿下哉日前備局擧行之駭然卽臣自訟自勵之會且伏奉前席誨諭之敎其在義分益當竭蹶之不暇而目下實狀如右所陳乞免臣本兼諸職兼管譯院啓目有昏謬不察之罪致勤提敎尙稽譴罰經宵踧踖靡所容措近來朝紳多昧格例莫重奏御或失體叚每切悚惕之餘不惟不能隨事蕫正自臣壞損又至於此特降處分以振紀綱批以卿之所愼難强於風寒夙夜之勞嘗所爲卿悶念者夏間筵席亦以觀勢使之暫休旣設言於卿在予推誠待卿之道豈必更待申懇而若加調將卽獲勿藥中書重任之輕解能無致惑於瞻聆附陳格例間事所引過矣安心愼攝仍敎曰此批答遣史官傳諭
정조 23년 · 강
領府事金憙從縣道疏引慶節闕禮之罪賜批
정조 23년 · 목
批以霜令知時寒意始緊此時豈可强力登程卿須安心愼攝待開春上來仍敎曰此批答遣史官傳諭
정조 23년 · 강
判敦寧鄭民始以京兆推治惠局下屬事陳疏引義賜批
정조 23년 · 목
疏略曰臣於惠局有不可晏然者月前本廳吏屬呈訴于臣曰爲人所誣呈於京兆將有橫徵之患極爲冤枉云云各司下屬之橫罹於法司者或往復或文移多有其例而事關財訟不欲私相往復題其狀以其人治以非理好訟律之意捧甘該府而仍爲發甘矣判尹李祖源以爲雖是大臣衙門非大臣手判而堂上之捧甘極爲不可頗有詬怒之言云大臣之親判捧甘曾所未聞廳屬之公文伸枉前例不一則該堂之盛怒實是科外而置不相較矣忽於日前不爲進來推治本廳首庫直而數之曰今此笞治不關訟理以其紛紜之故云紛紜者蓋指捧甘之事也假使臣違式捧甘往復卞論可也京兆非惠局之上司則不當替治下屬本廳之知委各司毋論某事例以捧甘雖六曹之尊於京兆者亦皆發甘則詳究事理從違在我本無可怒之端而乃發昧例之怒作此無前之擧誠不知何故也進來與否大臣在焉非臣之所知而替治之事箚着臣身臣固孱劣不足數而獨不念同朝相敬之義乘氣加人乃若是乎臣今疾病漸痼志氣頓衰呼牛呼馬一切任之誠無與人較挈之意而橫遭凌蔑貽羞不細何以擧顔對郞吏酬接公務乎乞遞臣兼帶惠局之任批以所失在於彼卿其勿辭行公
정조 23년 · 강
罷漢城判尹李祖源職
정조 23년 · 목
敎曰今見惠堂疏重臣之言必無過其實則判尹事大關體統大臣衙門下屬雖於訟理決折猶且一邊進來則況於訟理之外無難直治豈成說乎令該廳草記規正以存朝體○宣惠廳啓言本廳下屬之應訟於法司者如有可治之罪則必先進來而後治罪蓋以訟理自訟理事體自事體況在本訟之外乎今此漢城府之不有舊例任自治罪極涉未安請當該漢城府堂上施以罷職之典俾存舊例允之
정조 23년 · 강
科次到記儒生試券于便殿試官沈煥之李秉鼎李晩秀金祖淳尹光顔金近淳南履翼
정조 23년 · 목
入門四百五十三人收券二百六十六張
정조 23년 · 강
命承旨閔台爀下義禁府推考試官重推尋命台爀分揀
정조 23년 · 목
敎曰對讀官等不在鎭院之內而不能檢飭當該試所承旨下義禁府推考試官等今方科次爲先從重推考○因台爀囚單敎以分揀放送
정조 23년 · 강
罷承旨鄭尙愚職
정조 23년 · 목
敎曰收券未畢而科次先爲入侍則他承旨一人例爲待令與試官登筵而今於入侍命下之後不爲待令以致命官以下之閤外遲滯當該承旨鄭尙愚罷職
정조 23년 · 강
判下兵曹謁聖時侍衛及環衛軍兵磨鍊啓稟
정조 23년 · 목
兵曹啓言謁聖時侍衛及環衛軍兵當爲磨鍊而取考謄錄則己酉年春塘臺齋宿時禁軍以入直侍衛挾輦軍以入直軍六十名磨鍊槍劍軍置之弘化銅龍門軍八十名布帳外排立翌曉詣文廟時禁軍全數挾輦軍二百名槍劍軍六十名駕前別抄駕後禁軍依例磨鍊禁御兩營軍各三哨與布帳外排立軍替代環衛訓局步軍四哨馬軍三哨自集春門外至文廟環衛而還宮後步軍則入來布帳外合竝環衛甲寅年侍衛軍兵及布帳外排立軍竝依己酉年例磨鍊而齋宿時挾輦軍六十名以金虎門軍餉色軍磨鍊布帳外則以廣智營軍二十名弘化銅龍門軍六十名排立而待環衛軍入來還入直訓局步軍十哨馬軍三哨自集春門外至文廟環衛而還宮後步軍五哨入來與布帳外排立軍合竝環衛而皆自集春門入來壯勇營京鄕軍三哨自弘化門內至明光門外川邊列立訓局軍一百名弘化通化月覲集春門分把儒生入場時禁雜人矣今番則何以爲之敎以竝依甲寅年例爲之齋宿時則挾輦軍一百名禁軍二百人爲之環衛軍內外各營入直中除營直出用又啓言謁聖時設布帳當爲磨鍊而取考謄錄則在前文廟設布帳訓局擧行乙巳以後連因下敎置之春塘臺設布帳則皆令訓禁兩營合力擧行矣今番則何以爲之敎以依近例爲之
정조 23년 · 강
命試官權退待明朝科次
정조 23년 · 강
命關西都試居首人直赴殿試
정조 23년 · 목
兵曹啓言觀此平安兵使李儒敬啓本則淸北淸南別武士都試時江界別武士閑良金東億居首昌城文履祥居首宣川鄭大用居首三和李宗河居首義州林尙赫居首今此居首金東億等似當依法典直赴殿試而係干恩典請上裁從之
정조 23년 · 강
命停谷山府聖蹟碑役
정조 23년 · 목
敎曰當初馳馬基上下碑依咸興例擧行事下敎矣更思之聖祖城雖有故老之流傳旣無文蹟之可徵則事係莫重不可不十分審愼且初意必欲於旁近巖石磨崖鐫刻今聞建閣立碑非但貽弊不些本處地形恐未十分穩當道臣有何眞的科量遽然停當登聞乎馳馬基旣已立碑則此碑之姑爲退期爲之亦未爲晩御筆碑本勿爲齎往奉安于內閣閣臣擇日擧條亦姑置之私第舊基馳馬基水刺泉三碑印本卽爲定差員上送工匠等亦卽解送事專撥知委於黃海監司處而聞以今番碑役事本道擧行極涉張大多貽民弊云莫重事役不能仰體朝家本意如此此等道臣將焉用哉係是休美之事故姑不處分而從當別遣按廉之行如有現發當有重勘雖以撥路言之稽滯之弊海西爲甚不飭之罪道伯焉得免乎此意措辭嚴關
정조 23년 · 강
科次到記試券于便殿命殿講居首閔哲儒製述居首申光軾竝直赴殿試之次以下施賞有差
정조 23년 · 목
敎曰秋到記殿講純通居首生員閔哲儒製述策三下一居首生員申光軾竝直赴殿試講之次幼學金益耟製述之次進士安光宇竝直赴會試製述草三下生員韓允鎭給二分講略儒生六人各紙一卷賜給又敎曰入格儒生明日待令
정조 23년 · 목
因承旨鄭尙愚罷職傳旨命入前望以書九批下
정조 23년 · 강
副校理洪樂安以父病陳疏徑出賜例批
정조 23년 · 강
副修撰金履載以母病陳疏徑行賜例批
정조 23년 · 강
命文廟還安祭典祀官承憲祖拿處尋命憲祖以公罪勘放首獻官南履翼拿處
정조 23년 · 목
掌令鄭澣啓言文廟還安祭時祭監監察柳遠鳴以爲典祀官典籍承憲祖初不入參於就位行禮之班使之遍尋不知所在擧措甚駭不可無警責云矣請承憲祖拿問處之從之○因承憲祖囚單子敎以鄕外之人何知以不應爲公罪勘放外位時若整飭就位豈有是乎當該首獻官拿處
정조 23년 · 강
命謁聖時設布帳外排立軍兵中禁衛鄕軍代以訓局步軍
정조 23년 · 목
兵曹啓言今此謁聖時侍衛軍兵竝依甲寅年例爲之事命下而甲寅年禁御兩營鄕軍各三哨設布帳外先爲批立矣今番則禁衛鄕軍旣停番其代以訓局步軍三哨磨鍊乎敎以依此爲之
정조 23년 · 강
命時囚李烷下送尙州鎭營所管兵使處待習操嚴棍充軍
정조 23년 · 목
義禁府啓言時囚罪人李烷照律公事有免竄可乎之命矣李烷身爲營將非軍務治盜而濫施重棍威脅恐喝終至金光才自縊致死之境究其罪狀萬萬痛駭其在重人命嚴法綱之道不可循例勘斷而永不敍用之律猶不足以贖其所犯請李烷加施遠地定配之典敎以營將之設置卽不過戢盜而反以其具賊害無辜至於致命得免償死可謂倖矣諸道鎭營欲爲革罷者久而姑未處分如此之類亦敢行惡永不敍用之律施之於營府官長之濫殺管下之屬者初不近似至於遠地定配亦無旁照之可言旣非軍務亦非鎭屬則不顧人命而用棍事關師律爲先下送該道所管兵使處拘繫閫廯待習操時嚴棍三十度充軍
정조 23년 · 강
命南兵營都試居首沒技人等依例直赴或加資自辟邊將
정조 23년 · 목
兵曹啓言觀此南兵使崔景岳啓本則本營屬親騎衛今己未條四等都試時閑良金大弘左別居首折衝金益權右別居首閑良李世淡李廷曄張遇邦直赴文明奎閑良洪達成秋等騎蒭沒技閑良朴師濂出身李應天夏等騎蒭沒技出身李載郁春等柳葉箭沒技閑良孫就吳秋等片箭沒技閑良李益普夏等片箭沒技閑良金尙得冬等騎蒭沒技令該曹稟處金益權文明奎自願加資李載郁李應天自願自辟窠邊將云金大弘李世淡李廷曄張遇邦朴師濂孫就吳李益普洪達成金尙得似當依法典直赴殿試金益權文明奎依定式從願加資李載郁李應天自辟窠邊將除授請上裁從之
정조 23년 · 강
申明大臣召接時史官傳諭之例
정조 23년 · 목
判府事沈煥之啓言臣竊伏謂禮待臣隣卽我列聖朝家法而殿下尤致意於九經之義召接臣等必以史官傳諭者匪今所創自昔伊然而蓋未嘗以賓筵試院有所差等則今之近侍諸臣亦有見而行之者矣乃者試官詣閤之敎出而院隸呼府吏而唱傳臣聞甚訝之問于錄事以古例然否則亦云近例如是臣雖不敢淹遲於趨召之際仍卽隨承史登筵及伏聆聖敎引例爲諭者而乃覺臣自失大官進退之儀不勝惶恧臣固不敢以大官自處至若朝廷體貌不可緣臣無似而蕩然壞了矣當該史官實合請罪而循襲謬例不必溯論今日以前之事也第自今更飭政院另尋古例俾新進小官輩皆曉然不迷於舊典之遵行似好故臣不拘小嫌敢此仰達從之
정조 23년 · 강
黃海監司朴基正以谷山府聖后舊基碑閣墻垣及三門丹靑畢役康姓人許接形止馳啓
정조 23년 · 목
該監司狀啓以爲卽接谷山府使趙德潤所報則以爲聖后舊基碑閣墻垣及三門丹靑等節今二十一日畢役康姓人換入與新入間移接舊基事不可不及時擧行而本邑原居康姓中可合於換入瓦家者旣無其人而德原居國舅奉祀孫康達秀率其弟達顯而來奉審碑閣後自願送其弟還居康達顯旣是祀孫之弟而且有文識不失士子貌樣政合移入故使之還接於瓦家本邑康姓人之願居本里者亦爲鱗次許接計科云康達顯雖在他道旣有文識不墜典刑則依其所願許令還入恐合事宜故隨其來到別加優恤使之奠接計科其所守護之節亦不可一毫疏忽故本洞居民中擇其勤幹者一人定爲碑閣直以爲着實守護事另加申飭於該府使處
정조 23년 · 목
兼左諭善徐龍輔入見如儀僚屬金羲淳隨入講說見講學廳日記
정조 23년 · 강
諸承旨持公事入侍于誠正閣召見到記入格儒生召見京畿監司徐鼎修于重熙堂
정조 23년 · 강
命來月太廟冬享親祭時省牲器以親行磨鍊
정조 23년 · 목
禮曹啓言十月初九日宗廟冬享大祭親行時省牲省器依例以親臨磨鍊擧行乎敎以以親行磨鍊
정조 23년 · 강
命七日製明日爲之通方外
정조 23년 · 목
成均館以七日製更稟敎以大提學待明朝牌招而試紙用大好紙仍令通方外
정조 23년 · 강
左參贊洪良浩疏陳病難考試之狀乞解三館之任批許調理
정조 23년 · 목
批以謁聖科日在近其間調理行公
정조 23년 · 강
命藝文提學李秉鼎待開門牌招
정조 23년 · 목
敎曰文衡陳疏受由弘文提學待開門牌招政院以弘文提學黃昇源在外啓敎以藝文提學牌招
정조 23년 · 강
改差旌義縣監李偃以金思喆代之口傳也
정조 23년 · 목
吏曹啓言新除授旌義縣監李偃呈狀以爲渠之老母年今七十素患貞疾日益添劇目下情理萬無越海赴任之望云親病旣如是沈篤則不可强令赴任請改差允之敎以口傳差代
정조 23년 · 강
命犯夜掖隸金弘器充定訓局標下待改過以聞
정조 23년 · 목
一所巡廳啓言去夜初更犯夜人別監金弘器執捉何以爲之敎以付之訓將充定標下各別敎飭改過後使之草記○訓局以金弘器本局巡視旗充定啓
정조 23년 · 강
命湖西囚延有用依律處斷其餘諸囚令道臣勘處
정조 23년 · 목
刑曹啓言湖西囚延東標事有指一論理草記之命矣此獄已經四年首從互換論以事體尤宜審愼而今道臣之屢次査啓以延東標設計之終沒把捉不合直擬於首犯之科者必以東完之變辭有用之納供明有所據而然且東標因道啓已蒙勘配之典則有用之爲首犯今無可疑渠旣親犯死罪經年在逃使其嫡兄代受首惡之名論以倫紀已是可殺而犯打衙童火燒官卜無非渠所作變之事而亦皆箇箇輸款則獄案已定律名至重依律處斷斷不可已其餘在囚諸罪人請令道臣分輕重勘處允之
정조 23년 · 강
命時囚南履翼趙義鎭附過放送
정조 23년 · 목
因修撰南履翼囚單子敎以附過放送牌招入直○義禁府啓言長湍府使趙義鎭原情以爲渠於洪允復山訟事豈敢遷就而訟隻成季仁居在京中外邑例不得直爲捉來故捉送之意枚報巡營粘移京兆矣成季仁適往結城地不得捉付云故屢次往復自致遲滯云趙義鎭曾經宣傳官請議處敎以附過放送
정조 23년 · 강
配時囚申光輅于明川府
정조 23년 · 목
義禁府啓言白翎前僉使申光輅照律杖七十收贖告身盡行追奪徒一年半定配私罪敎以關係至重不可尋常照律勿限年遠配
정조 23년 · 강
藝文提學李秉鼎上疏辭職賜批
정조 23년 · 목
疏略曰臣於年前屢膺是命則顧何敢更事違傲而第伏念泮製考試與殿庭讀券大異有文衡則兩館提學不敢替當卽故事也而藝提則比弘提尤有間焉其何以破壞格例晏然趨承乎且臣重觸風冷寒感乘之見方伏枕叫苦蠢動無路伏願亟命鐫改臣提學之任批以卿其勿辭卽爲入來○敎曰藝文提學批下更卽牌招使之卽爲膺命
정조 23년 · 목
敎曰以菊製時紛挐之士習猶令通方外爲鄕外儒生咸聚之時也方外旣通則收券必多時原任閣臣直提學以下時任玉堂入直兵曹郞廳試官加差使之收券前待令○以濟濟多士克廣德心爲賦題命承旨與藝文提學偕往泮宮試取以來入門三萬七千九百五十三人收券六千五百七十二張明倫堂收券京六百十張華城五十張廣州六十五張開城府四十四張江華十張京畿五百四十張忠淸道七百四十三張江原道二百三張黃海道二百六十二張慶尙道三百四十張全羅道二百六十張平安道一百四十張咸鏡道二十七張丕闡堂收券京六百十張華城五十五張廣州五十七張開城府三十二張江華十二張京畿六百六十張忠淸道七百張江原道二百二十一張黃海道三百四十一張慶尙道二百五十張全羅道二百十張平安道一百二十張咸鏡道十張
정조 23년 · 강
遞承旨李益運以鄭尙愚代之前望也
정조 23년 · 목
敎以新除授承旨中罷散人敍用
정조 23년 · 목
政院以來初一日輪對日次取稟有是命
정조 23년 · 강
命御營都提調沈煥之總察該營右捕將柳孝源兼察左捕將
정조 23년 · 목
政院啓言御營大將申大顯以左尹城隍發告祭獻官出去所佩命召及兼帶左捕將命召大將牌傳令牌來請還納何以爲之將兵之任不可無總察之人捕將有他邊大將兼察之例今番則何以爲之敎以仍佩往來都提調總察他邊大將兼察
정조 23년 · 강
命平安監司韓用龜狀啓中災實分等及年來代捧穀還作本色尤甚面里準折代捧事竝依施
정조 23년 · 목
備邊司啓言卽見平安監司韓用龜災實分等狀啓則平壤等三十九邑置之稍實江界等三邑置之之次尤甚名色不爲擧論仍以爲年分比總待列邑槪狀齊到更爲登聞計科後錄諸條竝請令廟堂稟旨分付矣其一年來代捧之穀一竝以本色準捧而稍實邑中濱海尤甚面里之次邑之深峽尤甚面里限三分一許令相當穀準折代捧待明秋還作本色事也其一推奴徵債限明秋防塞事也分等旣精所請亦簡竝爲依施本道穀簿連因代捧無邑不紊之餘逢此罕有之豐歲振刷釐正此政其時而道臣已以本色準捧之意嚴飭列邑云如干尤甚面里三分一準折代捧外各別董飭一洗謬習事分付待明春當遣文備郞摘奸之意請亦爲預飭允之
정조 23년 · 강
敍侍從堂上堂下坐罷人及前判尹李祖源
정조 23년 · 목
備局啓言冬享大祭及文廟酌獻禮在近而侍從多有罷散者祭官難以分排云侍從堂上堂下違牌坐罷人竝敍用請令該曹口傳付軍職允之敎以前判尹李祖源一體敍用○前吏曹參議尹行元前承旨鄭尙愚前應敎尹序東前修撰李垿前監試官金銑權心彦權文度竝敍用
정조 23년 · 강
命受由上京守令中寧海府使閔師宣改差洪州牧使金履鎬韓山郡守安廷鐸待病減下送
정조 23년 · 목
吏曹啓言未下直守令當日辭朝上京守令中文武及不爲赴擧蔭官守令今日下送後草記赴擧守令過科後卽爲下送事命下矣自臣曹催促則新除守令中濟州判官李宗蕃才已辭朝下去金溝縣令李英紹係是赴擧守令觀光後翌日辭朝云受由上京守令中瑞山郡守金履永狼川縣監安廷善竹山府使韓光迪羅州牧使任焴堤川縣監李喆祚宜寧縣監金宗善俱已下送赴擧守令尙州牧使李素黃州牧使趙榮慶茂朱府使尹文東溫陽郡守趙翼鉉林川郡守徐有升寶城郡守李東野信川郡守權襈咸興判官金基豐聞慶縣監徐興輔義城縣令徐有曾新溪縣令朴性圭江西縣令趙鎭球禮山縣監金魯應平澤縣監尹秤殷栗縣監元在明泰川縣監鄭殷祥皆於觀光翌日下去云長連縣監洪後榮方在郊外云故連爲催促使之卽速下去洪州牧使金履鎬韓山郡守安廷鐸俱以身病方劇寧海府使閔師宣親病沈苦時月之內勢難下去云特敎催促之下不卽還官事體極爲未安金履鎬安廷鐸竝令該府拿問處之閔師宣親病旣如此不可强令還任請今姑改差允之敎以洪州韓山兩倅待其病勢少減下送後草記
정조 23년 · 목
以金驥燦爲持平李益恢爲獻納沈普永爲正言李龜雲爲修撰金熙周爲副修撰徐有大爲判尹李冕膺爲工曹參判故判書趙心泰贈左贊成○敎曰訓將新除判尹而習陣單子啓下使之先行操後謝恩
정조 23년 · 강
施卒判書趙心泰隱卒之典
정조 23년 · 목
敎曰此將臣受知也深故委任也專自關西防禦北閫南服滾滾超越數歲中遂至登壇而顧彼營洛之役前後殫誠績庸茂著雖汗馬提兵之勞歷數前古罕與爲比屹如干城倚而爲重司三軍之命躋八座之秩未足以酬其伐而旌其功豈知大樹之飄零曾不少淹乃爾嗟衋之極不覺哽咽卒判書趙心泰家成服日致祭仍令該曹加秩贈職照盟府上勳之例節惠亦卽擧行而例賻外倍數輸送柩材擇給
정조 23년 · 강
江原監司南公轍以平康縣定配罪人受由物故馳啓請罪前縣監吳泰齊時縣監趙鎭宣
정조 23년 · 목
該監司狀啓以爲平康縣監趙鎭宣牒呈內縣監今正月到任定配罪人卽爲點考則昆陽郡吏黃龍雨以錢穀偸弄之罪定配本縣矣以其子過葬事得由於前縣監在任時昨年九月還鄕云故催促還配矣昆陽郡守移文以爲黃龍雨因病身死卽爲檢驗則沕合於無冤錄病死條云平康前縣監吳泰齊之不有法禁擅自許由於定配罪人萬萬駭然其罪狀令攸司稟處時縣監趙鎭宣雖與初不督還有異而罪人擅離旣是法外畢竟物故又在他官則疏虞之失亦不可置而不論竝令攸司稟處臣亦有常時不能察飭之責惶恐待罪黃龍雨致死委折令該縣文移昆陽郡使之轉報該道監營後更爲報來矣該郡回移今始來到而檢狀中果以因病致死明白縣錄故臣營徒流案中依例頉下
정조 23년 · 목
敎曰東伯除拜之後未聞治績之及徹而頑班肆虐敢犯受敎曾莫之致察行査之下尙無皀白何其畏朝令不若畏頑班乎白翎龍川安邊殷栗先囚逃謫之相續飭敎何如則爲道臣者宜倍禁戢而平康倅正月所犯掩置至今忽以漫語登聞以至農形之啓疏漏又莫甚盡心職事者固若是乎今見吏曹草記道臣事尤萬萬駭然雖似微事向來飭敎何如則給由於狼倅果何音也爲文淸之子者擧措如此將以何顔反面乎江原監司南公轍爲先從重推考
정조 23년 · 강
科次七夕製試券于便殿入格儒生施賞有差試官李秉鼎徐龍輔鄭大容李晩秀金祖淳沈象奎金近淳李存秀韓用鐸南履翼金秀臣
정조 23년 · 목
敎曰七夕製賦居首三中一慶尙道幼學申應堯直赴會試三中忠淸道幼學金成簡慶尙道進士鄭述咸鏡道幼學金象鍒草三中咸鏡道幼學尹忠植等四人給二分三下京幼學尹應大李容愚京畿進士尹行澈忠淸道幼學柳鎭學慶尙道幼學李泰燮全羅道幼學鄭在天黃海道生員洪聖肇平安道幼學車亨逵咸鏡道生員李若洙等九人草三下京幼學尹慶曾進士宋翼淵幼學吳相聖華城幼學金奎應廣州幼學丁厚祥開城府幼學李馨江華幼學李希溫京畿生員尹行慶幼學尹㦪江原道幼學鄭鴻漸生員任希昊忠淸道生員柳鎭穆慶尙道幼學李毅行全羅道幼學金載坤景暘一平安道幼學黃鎽濟州幼學金仁文等十七人給一分次上京幼學李觀九尹慶烈李鎭泰尹耆烈洪俊榮進士南周獻幼學尹錫永權命錫華城幼學金箕良廣州幼學韓世翊開城府幼學金聲集江華幼學宋弘濂京畿幼學宋致來劉在淳閔安世金豐進許蓍生員具龜年幼學朴永源江原道生員康柱石幼學金鑰李勉翼生員閔晉秀幼學李顯協忠淸道幼學李升延生員宋欽詩幼學趙鍾普李仁榮鄭履中鄭文承權百應李集灝慶尙道幼學金龍九生員柳約文幼學趙溶朴采全羅道幼學申世洛韓思英趙奎華進士韓一相黃海道幼學洪栻生員張漢栻幼學趙師龍平安道幼學金處溫崔漢鳳等四十五人各韻書一件賜給
정조 23년 · 강
命謁聖試士時時原任大臣入侍及宗宰磨鍊依例爲之仍諭左議政李秉模入來
정조 23년 · 목
政院以謁聖試士時時原任大臣入侍及宗宰磨鍊入侍之例取稟敎以依例爲之左相許筵敎遣史官傳諭入來則當有面諭而體諒者矣
정조 23년 · 강
召見左議政李秉模誠正閣仍行次對
정조 23년 · 목
敎曰近見諸道狀啓關東一路外農形庶可領略比之夏間雖出望外秋成之後益知今年民間之或有白徵此意嚴飭諸道明日以後連値殿座其後又値大享再明日次對進定於今日○予謂左議政李秉模曰卿之麻痺實蟋予果知之而夏間處義時則有難遽然許副矣日前又觀疏語所陳則難强之勢非出托辭及今許解俾便調理則以公以私可謂兩便而初疏卽副事面亦涉如何欲待一番面諭而念卿病勢難以侵早赴公故今於日高之後始乃召接卿若捨却劇務放心養閑則沈疴之去體亦可爲愼攝之道旣已來會先行次對後當遞解矣秉模曰臣雖冀卸重任若有稟處事則豈可不仰奏而諸路年分姑未齊到別無可達者矣右議政李時秀曰諸道之舊還分排似有晩時之慮矣予曰今年雖是豐歲向來東風後果無所損云耶秉模曰畓農則未知與昨年如何而田穀及木花無一不熟者民事幸甚矣至若丙辰則湖南間有稍歉處而混包於他邑之豐矣今年則畓農稍損於丙辰而各穀皆爲豐穰矣秉模又曰僚相俄以舊還事仰奏矣三南之昨年停退條當與新還一體收捧各年舊還竝當分數磨鍊而湖南之再昨年仍條則不可不依數準捧矣予曰何謂仍停有司堂上李書九曰此蓋再昨年停退條當捧於昨年而昨年又未準捧故名色則稱以仍停而廟堂則當以舊還分排矣予曰三道停退之數當爲幾何秉模曰嶺南則十萬餘石湖南則六萬餘石湖西則五萬餘石矣予曰停退之數亦爲不些今年內準捧果爲不難乎秉模曰以嶺南之大十萬石則可以無慮準捧而兩湖則數爻本非過多收捧似不爲難矣予曰旣捧停退又及舊還則民之受弊切爲可念且湖南右沿之今年年事旣不及於右沿則舊還收捧必被偏苦此合商量處也湖南舊還若許勿捧則兩道之民亦不無斑駁之歎此事誠爲重難矣秉模曰聖敎至當矣其外京畿及水原廣州江華則皆有流來舊還而關北海西竝無可捧者關東則吏奴之逋所定年限已滿而尙未準捧爲弊多端申飭道臣從速收殺之地似好而關西之每出舊還甚爲悶然而此亦不可不使之準捧矣大抵停退之法雖捄目下之急而收捧之際反貽民弊臣則以爲少加變通似好矣予曰此亦有難遽議而卿言誠是矣
정조 23년 · 강
召見來待諸臣于誠正閣判敦寧鄭民始吏曹判書徐龍輔
정조 23년 · 강
命文成公李珥直派孫訪問錄用
정조 23년 · 목
左議政李秉模啓言文成公李珥道德經濟朝野至今賴之朝家崇報之典前後屢勤而其家直派近甚零替香火冷落請令該曹訪問錄用從之
정조 23년 · 강
命漢城主簿鄭復煥勿拘講薦擬守令
정조 23년 · 목
左議政李秉模啓言漢城主簿鄭復煥向因僚相筵奏特蒙陞六之恩而以其無薦不得擬於守令望云大臣旣有所擧聖心寔出於念其家爲官享之盛意則講與薦有無恐不必爲拘請以此分付該曹從之
정조 23년 · 목
左議政李秉模啓言總戎使李邦一老病難强而北漢捧還在卽合有變通之道故仰達矣予曰右相之意何如右議政李時秀曰此將臣向於籌坐以老病實狀來言於臣等可知其難强矣敎以許遞
정조 23년 · 강
命京畿水原廣州沁都及三南統營舊還竝勿捧只捧昨年停退條關東吏奴逋收殺事令廟堂另察嚴飭
정조 23년 · 목
左議政李秉模啓言諸道舊還當此均登之時固當多數分排而昨年失稔之餘今此民勢在所當念京畿自戊午未捧條至壬子條合二萬一千一百餘石分排而此外又有戊午停退八百石此則當與新還一體收捧水原甲寅條三千六百餘石廣州甲寅條四千六百餘石江華甲寅條三千三百餘石關西自戊午未捧條至辛亥條合四萬五千一百餘石分定使之準捧湖南則昨年停退爲六萬九千一百餘石湖西則昨年停退爲五萬八千八百餘石嶺南則昨年停退爲十萬四千九百餘石統營則昨年停退之散在三南者爲一萬八千餘石此皆今年應捧者則更當以各年舊還磨鍊捧上而今幸聖敎旣念沿邑偏重之苦又軫他邑斑駁之慮謹體德意三道及統營舊還姑爲置之俾各專意於昨年停退條關東反逋之移錄舊還外限年分捧者反爲吏輩侵索小民之端請從速收殺以爲永祛根柢之意分付從之敎以畿甸年事民力不及於三南流來舊還之此時督捧豈有豐歲之樂乎與三都勿捧事分付關東則吏奴之逋爲弊於民間如許而道臣漫若不知其可曰知旬宣之道乎今年勤慢卿等別加考察先以此意嚴飭
정조 23년 · 강
命尹行元李翊模亞尹加望李義弼判尹擬入
정조 23년 · 목
左議政李秉模啓言亞卿近甚乏人三銓前望中尹行元李翊模亞尹加望事旣奉筵敎請以此分付該曹從之敎以宰臣李義弼其人之謹愼常以爲可喜向者處分亦出於責備至今在從二品之列判尹望一體擬入
정조 23년 · 강
命三節望闕禮停止拜表行禮亦勿擧行
정조 23년 · 목
禮曹判書金文淳啓言今番禮部咨文旣有三節慶賀表文勿爲封進之知委則三節日望闕禮係是賀儀似當停止表文旣不封進則拜表行禮亦當勿爲擧行故仰達矣從之
정조 23년 · 강
命嶺南克軍罪人李烷定配他道
정조 23년 · 목
知義禁趙鎭寬啓言日前李烷事處分之截嚴寔出我聖上深軫近來鎭營之多行不法爲此懲礪之擧而第念營將之職卽是道內別星也驛子則雖非鎭卒卽亦官屬也若以殘虐逼殺之故加倍用律無所不可但此事端起於施棍驛卒而竟致營將之受棍該閫克軍道內則其於體貌恐涉如何敢此仰達敎以卿言亦或一道李烷他道勿限年定配
정조 23년 · 강
命謁聖時試官隨駕參祭儒生隨入動駕前擧子先入事竝依例爲之
정조 23년 · 목
承旨李書九啓言取考謁聖時日記則因本院啓辭試官亦爲隨駕而參祭儒生自集春門隨入矣今亦依此爲之乎從之書九曰取考謁聖時日記則留門後大駕未出宮前先入儒生矣今亦依此爲之乎從之
정조 23년 · 목
敎曰左相所患麻痺之症換節之時難以晨夜之勞强之且況夏間處義也以從後體諒爲言則値今霜寒姑爲勉副勿使之添損實合敬禮之義左相特許所懇今日政置處下批仍卽肅命
정조 23년 · 강
遞禁衛大將鄭民始
정조 23년 · 목
敎曰筵席陳懇若此一欲體諒亦有設言旣爲之則姑遞亦可禁衛大將鄭民始今姑許遞
정조 23년 · 강
重卜沈煥之爲左議政敦諭簉朝
정조 23년 · 목
敎曰右議政命招卜相○賓廳以卜相前望封入以煥之批下○敎曰重卜于卿者非卿莫可況今聖廟祗謁隔宵此時中書之任豈待駕屨而出膺卿須卽起簉朝仍卽肅命事遣史官傳諭于左議政
정조 23년 · 강
命通禮未差之代三司中勿拘外任口傳擬入
정조 23년 · 강
遞承旨沈象奎金羲淳以韓用鐸爲承旨前望新資也
정조 23년 · 목
敎以左副承旨右副承旨許遞前望單子入之待下批牌招察任
정조 23년 · 강
命禁衛都提調李時秀總察該營御營大將申大顯兼察總廳
정조 23년 · 목
承旨鄭尙愚啓言總戎使李邦一許遞事命下矣將兵之任不可一刻無總察之人何以爲之敎以總戎使出代間御將兼察牌招聽傳敎總戎使之代時任將臣及衆所共知實病外擬入尙愚曰禁衛大將鄭民始許遞事命下矣將兵之任不可一刻無總察之人何以爲之敎以禁衛大將出代間都提調總察從事官發牌聽傳敎
정조 23년 · 강
以徐有大爲禁衛大將李漢豐爲訓鍊大將申大顯爲壯勇大將申大謙爲總戎使竝備薦也
정조 23년 · 강
命御營都提調沈煥之總察該營
정조 23년 · 목
承旨鄭尙愚啓言御營大將申大顯移拜壯勇大將矣將兵之任不可一刻無總察之人何以爲之乎敎以御營大將出代間都提調總察從事官發牌聽傳敎御將之代老病及時任將臣外擬入
정조 23년 · 강
遞判尹徐有大左尹申大顯
정조 23년 · 목
敎曰漢城府堂上中時帶將任人許遞今日政差出
정조 23년 · 강
命注書柳台佐付司果以侍從施行
정조 23년 · 목
因假注書望筒敎以侍從之人近於故寔書進知其可取注書柳台佐先付司果仍以侍從施行
정조 23년 · 강
命前翰林李存秀洪奭周前注書金啓溫竝還付
정조 23년 · 목
敎以前翰林李存秀洪奭周前注書金啓溫罪名竝蕩滌今日政還付待下批竝卽牌招入直
정조 23년 · 목
敎以副總管李潤慶許遞加望人中擬入
정조 23년 · 강
命前承旨洪義浩前府使李儒慶前縣監李殷模權坪罪名竝分揀春川府使李普天寧越府使李敬五內移
정조 23년 · 강
以李得濟爲御營大將備薦也
정조 23년 · 목
敎以喬桐水使之代今日政差出待下批當日辭朝
정조 23년 · 강
以趙弘鎭爲副應敎朴崙壽爲修撰曺允遂爲副修撰尹序東爲校理李垿爲獻納南惠寬爲掌令竝前望也
정조 23년 · 목
因監察茶時啓辭敎以謁聖在近侍臣當爲備員兩司及玉堂未肅拜在外人員許遞與未差之代前望單子入之待下批牌招察任以弘鎭等批下○政院以弘鎭以前任康津縣監方在解由未出中啓稟敎以勿拘
정조 23년 · 목
以尹悌東爲司諫李義弼爲判尹李翊模爲左尹義弼翊模竝新資也鄭景祚爲寧海府使李東憲爲伊川府使洪聖淵爲春川府使柳啓源爲瑞山郡守許晊爲寧越府使李秉模爲判府事李邦一爲知事李鼎運爲都總管尹行元爲副總管行元新資也金光浩爲守門將光浩初仕也
정조 23년 · 강
以柳遠鳴爲持平姜浚欽爲正言中也批
정조 23년 · 목
因正言望筒敎以昨始聞之講製多年出六已久而尙在未通淸之中云監察柳遠鳴持平除授前監察姜浚欽正言除授
정조 23년 · 강
遞校理曺錫中以尹悌東代之
정조 23년 · 목
敎曰玉堂中抄啓文臣許遞前望單子入之待下批牌招察任
정조 23년 · 목
以李基讓爲戶曹參判金履翼爲兵曹參判○三政以金履永爲應敎申鴻周爲京畿水使鴻周新資也○四政以金履永爲司諫○五政以金履永爲承旨新資也○敎曰新除喬桐水使在拜峯鎭城門前勢難入來改差更爲差代○六政以李文爀爲京畿水使新資也
정조 23년 · 강
命前喬桐水使申鴻周加資還收
정조 23년 · 강
命新除授守令皆令今日辭朝
정조 23년 · 강
命七夕製入格儒生再明日待令
정조 23년 · 강
申諭左議政沈煥之出肅
정조 23년 · 목
記注官金錫泰書啓以爲臣敬奉聖諭馳往傳諭于左議政沈煥之所住處以爲臣曾以庸姿猥叨重任世敎民憂茫然無彌綸之圖而幸賴有右位大臣隨事遮護得免大何猶懼負乘之招災伏蒙聖恩閔覆如天許解中書投聞西樞庶得以歌詠洪造以送餘生今於匪意乃伏蒙重卜之命仍伏承史官之臨宣聖諭卽起簉朝爲敎臣震懍驚惶莫知措躬之所也且伏念聖廟祗謁只隔一宿臣敢不聞命��蹶出參陪衛之列而第臣賤疾適値霜寒挾痰添感誠無束帶趨召之望伏地隕越不知所云少俟病間略構文字仰陳衷懇翼蒙體諒之恩云矣敎以卿於中書旣無情勢明日酌獻聖廟東班之首當備員進參趁今出肅可以齋宿此意更遣承旨傳諭之意坐直承旨往傳與之偕來
정조 23년 · 강
仍任拜峯別將申鴻周
정조 23년 · 목
壯勇營啓言新除授京畿水使申鴻周旣有改差之命該鎭多有擧行之事請今姑仍任允之
정조 23년 · 강
施壯勇營捉虎軍賞格
정조 23년 · 목
壯勇營啓言本營牙兵等私獵楊州地矣中豹一頭捉得封進而捉虎軍姓名別單書入○別單先殺牙兵朴快同內下木四疋布二疋再殺牙兵高得贊三殺牙兵李興龍各內下木三疋布一疋
정조 23년 · 강
詣春塘臺齋宿
정조 23년 · 목
具翼善冠袞龍袍乘輿出永淸門明政門由靑陽門至春塘臺降輿御大次
정조 23년 · 강
承旨韓用鐸以左議政沈煥之處傳諭後附奏啓
정조 23년 · 목
書啓略曰臣敬奉聖諭傳諭于左議政沈煥之所住處則以爲臣伏奉史官書啓之批下者聖諭諄諄特遣坐直承旨宣以偕來之意臣伏地震懍莫省措躬之所謹當冒入文字恭俟處分云臣旣承偕來之命姑爲仍留
정조 23년 · 강
命承旨金履永勿拘解由
정조 23년 · 목
履永以前任瑞山郡守方在解由未出中政院啓稟敎以勿拘牌招
정조 23년 · 강
以李弘謙爲注書口傳也
정조 23년 · 목
承旨徐有聞啓言殿座時上下注書不可不備員請薦望當次人令該曹口傳差出待下批牌招察任從之仍命注薦人李允謙罪名蕩滌
정조 23년 · 강
左議政沈煥之疏辭重卜之命賜批
정조 23년 · 목
疏略曰臣姿本庸鈍百無所似而猥被聖朝之殊眷遂叨中書之重任是豈有學識之足以彌綸世道而才調之足以經濟國事乎惟其少壯之時頗以性氣自許好義而嫉惡推以愛君父則不欲以爵祿之得失而移其心攻亂賊則不欲以身家之存亡而屈其節數十年間流離嶺海落拓溝塍幸而不死者賴我殿下之聖明也白首遲暮益蒙特達之殊恩偏躐兩銓驟躋三事伏未知聖意奚所取於臣哉蓋謂臣之性氣猶或不衰有可以秉義理扶國勢而尊君德於三古明聖志於百世耳今臣屢閱世故而憂慽之所熏灼災疢之所侵撓心隨形槁精旣銷而氣不能衛矣少而無學問之工老而有操履之實古人之所未能而臣敢云能之哉典章文物甲兵錢穀尤非臣之所堪擬議而況夫紀綱不振邪說橫流而非一葦之可抗則臣如之何矣隄防日壞突豕著形而無千勻之可發則臣如之何矣重入中書與謀國政而世敎之何以扶植民生之何以康濟茫如墜煙霧之中秪增聖躬之憂勤而莫禦四方之譏笑則如臣之大小狼狽固不足言其於起羞淸朝貽累大德亦豈細故哉伏乞亟鐫重授議政之銜批以重卜之意略及敦諭卿當幡然出膺何爲更上辭本至於紀綱之不振莫曰非一葦可抗處置得宜則不振者自振隄防之日壞莫曰無千勻可發寬猛各適則似壞而不壞民生之不能康濟職由於勸廉懲貪之昧弛而世敎之不能扶植一則正學之不明一則名行之不修今日捄弊之道豈在他求惟望卿等之精白協贊自餘在面際卿須卽起造朝仍敎曰此批答遣史官傳諭今已出宮詣齋所肅命於帳殿之意承旨亦爲傳諭與之偕入
정조 23년 · 목
敎曰試官違牌人皆非衆所共知情病則親臨試士無難違牌此亦國綱所關從重推考更卽牌招違牌勿捧傳旨
정조 23년 · 강
遞副總管尹行元以金達淳尹得逵爲副總管口傳也
정조 23년 · 강
命此後陵幸經宿時留都大臣率三品以上官以單子問安敍卿宰侍從罷散人
정조 23년 · 목
敎曰陵行經宿時留都大臣率三品以上官間一日廷候卽金石之典今人多昧古例留都官廷候每認以循例爲之之朝廷問安例法典中三品以上看作六曹參議以致今番大臣之筵奏譴罷而其實則謬例之非今斯今可知矣坐罷諸人竝敍用此後留都大臣前期嚴飭政府參贊各捧擧案而問安亦以單子問安爲之事定式施行該房承旨又於公事捧納狀啓中依留都大臣狀啓例一體措辭事分付○敎曰崇秩重臣事欠敬愼特施譴削之典而飭已施矣前大將金載瓚給牒敍用展拜當前卿宰侍從罷散人員亦爲敍用竝令該曹未付軍職者口傳付軍職○前知義禁徐邁修前監司曺允大前護軍宋鍈李章漢前承旨洪義浩鄭尙愚前副護軍申大尹金翰東尹光顔兪岳柱尹光普李東稷尹長烈尹行頤李祉永李顯默柳雲羽徐郁修任希存沈鏗金鼎國金聖準前牧使申獻朝竝敍用
정조 23년 · 강
命駕詣毓祥宮時撤神武門石築立紅箭門
정조 23년 · 목
兵曹啓言初六日文昭殿碑閣行禮後詣毓祥宮時神武門石築處請令繕工監撤毁紅箭門竪立而還宮後卽爲改築允之
정조 23년 · 강
詣文廟行酌獻禮
정조 23년 · 목
具遠遊冠絳紗袍乘輿出集春門至文廟神門外降輿乘輿入大次改具冕服詣版位行禮詣盥洗位盥手詣神位前三上香執爵獻爵次詣四聖位上香獻爵如初從享奠酌官分詣殿內及東西廡從享神位前以次酌獻訖還入大次改具遠遊冠絳紗袍乘輿至神門外降輿乘輿入集春門還御春塘臺命儒生入門
정조 23년 · 강
重推尙衣提調金文淳徐龍輔
정조 23년 · 목
承旨徐有聞啓言今日動駕時尙衣院擧行萬萬駭然該院一二提調所當重勘而本院請推外無他罰何以爲之乎敎以爲先從重推考
정조 23년 · 강
御春塘臺試謁聖文武科
정조 23년 · 목
具翼善冠袞龍袍陞座文武科試官率儒生及應射人行禮訖以夫子在座爲賦題儒生入門五萬七千三百九十三人收券一萬二千五百九十三張
정조 23년 · 강
命對讀官金祖淳金載翼尹光顔推考曺錫中張至冕具得魯禁推
정조 23년 · 목
右議政李時秀啓言入侍命下之後諸試官多不趁卽入來以致屢煩促敎事甚未安請竝推考從之○錫中等促敎之後終不入來也
정조 23년 · 목
右議政李時秀啓言試券今方合考當以取幾人爲定乎謁聖元無定額例皆臨時稟旨矣敎以取六人
정조 23년 · 강
行謁聖文武科放榜
정조 23년 · 목
科次訖以次唱名甲科一人生員李奎鎭乙科二人幼學金箕殷申緯丙科三人幼學南吉寬李鼎鎰李種德武科取別武士鄭慶鎭等十三人○具遠遊冠絳紗袍陞座宗親文武百官入庭行禮文武放榜官放榜如例代致詞官致詞訖百官行禮如初
정조 23년 · 목
以高宅謙爲司諫
정조 23년 · 강
命卒判書李敬懋家別加致賻其子待闋服調用
정조 23년 · 목
因敬懋逝單敎以昨因齋令逝單今始入徹而嚄唶宿將其姿颯爽今焉已矣曾經元戎倚毗何間於前後卒判書李敬懋家別加致賻其子待闋服調用事分付
정조 23년 · 목
兼左諭善徐龍輔入見如儀僚屬李魯春隨入講說見講學廳日記○講學廳啓言元子宮講學依下敎自今初三日孟子始講史略兼讀
정조 23년 · 강
御春塘臺行壯勇營鄕武士及禁軍扈衛軍官試射
정조 23년 · 목
鄕武士閑良金光賢柳葉箭邊三中扈衛軍官閑良朴東鉉邊五中徐興麟貫二中邊一中李檍鄭弼臣金昌浩車逸濟金塾鄭德來金廷福禁軍閑良洪益聞以上小布三中竝直赴殿試
정조 23년 · 강
副校理洪樂安陳疏乞郡賜例批
정조 23년 · 강
持平李秉烈疏陳父病請被擅行之罪批許救護
정조 23년 · 강
以南錫九爲宣傳官口傳初仕也
정조 23년 · 목
敎曰今日見忠壯公南延年五代孫聞是奉祀之人而其家直派近無從宦者身手亦可用額外壯勇衛南錫九令該曹南行宣傳官加設口傳擬入待窠陞實
정조 23년 · 강
以趙鎭寬爲都總管金履翼爲副總管口傳也
정조 23년 · 목
都總府啓言今此毓祥宮展拜時都總管李祖源以漢城府導駕進副總管兪漢謨有身病二員未差將不得備員侍衛請令政院稟旨變通仍令該曹口傳差出允之○政院啓請兪漢謨牌招總管未差之代令該曹口傳差出允之
정조 23년 · 강
命犯屠人昭寧園守僕崔景斗等勘放
정조 23년 · 목
京畿監司徐鼎修狀啓以爲昭寧園局內犯屠時同參者本園書員金振旭令纔捉來故嚴刑取招則金振旭招以爲守僕崔景斗先以買牛潛屠之意爲說故今月十三日乘夕犯屠而渠與金大得金順得秦永福等果爲同事而渠等不過隨從崔景斗主張爲之云振旭所供與崔景斗等招辭別無異同敎以分輕重勘放事回諭
정조 23년 · 강
命黃海監司朴基正重推時囚申光輅照律白翎前僉使李星會拿勘
정조 23년 · 목
黃海監司朴基正狀啓以爲因禁府申光輅議處啓目白翎鎭緣坐罪人胤錫渰死委折有究覈狀聞之命矣臣於到營之後胤錫子源祚及應問各人等另加盤覈則大抵胤錫之到配恰爲四十五年人心狃安防守漸懈生子生孫無異土着在遠在近任其行止登山臨水不以出入而有碍採葛釣魚自稱消遣之爲事跡其事勢理所必至渠以年老之漢新寓浦村未諳地勢不能措身於安處而潮頭迅急回避未易上有崖壁之限外爲濤瀧所逼攀援不得因仍渰溺而惟彼所把之竿鎌遂成死後之標驗矣繼以屍體浮出狀貌慣眼聞其地形想其光景其爲溺死理或無怪而第其把竿而無同來之伴落水而乏公證之見惟渠所坐律名何如而豈可以諸人等口傳之空言不爲致疑而遽以爲眞乎此而不別加究覈鉤出眞案則其可曰國有法矣而第干證諸人之招箇箇同聲少無違端嚴加訊問略不撓改其子源祚所招明有條絡而聽言察色亦無窘遁貌樣似非假飾出來臣今新到耳目未周一島物論雖未及採聽卽此査庭所見渰死一款似無可疑安置罪人之不得任意行止法意極嚴而今此胤錫係是劇逆緣坐則比他尤異雖於到配年久之後固當嚴加防閑而乃反任便居住使之出處海口致有此意外之變該鎭將所爲誠極可駭昨年七月在任之白翎前僉使李星會罪狀請令攸司稟處胤錫子源祚及千連各人等則一竝拘囚以待處分胤錫屍體之尙未得拯出行檢誠爲惶悶而白翎鎭一島衆民操舟撈拯遍及近洋沿邊各邑鎭水手亦皆具楫尋覓者已跨兩朔終無形跡大洋漂流不但摸捉之不得時當盛暑且經屬朔肌膚面目必無全理雖使拯得決無憑檢之道而節近秋成徒貽民弊胤錫屍體尋覓一款更勿擧行之意行關沿海邑鎭未知何如○義禁府啓言罪人胤錫旣是劇逆之親屬渠又逮鞫而貸頭者則其所防守之節爲官長者固當晝宵着念而全忽管束之方採山釣水任其出入末乃至於渰死之境已拯驚駭登時鉤拯如法檢驗不容少緩而曰生曰死只憑渠子之言應問諸人初不盤詰視若尋常不少驚動循例論報曠日伈泄以致屍身之終未鉤得萬萬痛駭申光輅以此照律前僉使李星會則胤錫罪犯何如關係何如而任其行止移處海口致有此渰死之境亦極痛駭拿問嚴勘胤錫之死雖經屢月溺死之類或有踰時過節晩後撈得者則今以一時之民弊遽陳撤拯之請有非嚴國體重事面之道請當該道臣從重推考允之
정조 23년 · 강
賑廳以農圃員役施賞啓
정조 23년 · 목
該廳啓言依下敎農圃員役六十八名處賞格每名各米二斗分給
정조 23년 · 강
命戶兵曹錢各二百兩兵曹木一同惠廳米三十石劃送成均館
정조 23년 · 목
大司成李晩秀啓言每當謁聖時本館論報備局劃得物力以爲多士接待之需而戶兵曹錢各二百兩惠廳米三十石例爲劃送乙巳春謁聖時大臣以本館凋殘兵曹木一同筵稟加劃以送矣見今謁聖不遠而本館事勢近益匱乏依乙已例戶曹錢二百兩兵曹錢二百兩木一同惠廳米三十石趁卽區劃然後可以及期入用請令廟堂稟處從之
정조 23년 · 목
右諭善李晩秀入見如儀僚屬金羲淳隨入講說見講學廳日記
정조 23년 · 강
命再明日展拜出宮前親傳馳馬基書本
정조 23년 · 목
敎曰馳馬基書本今日親書初六日親傳內閣與該房知悉展拜出宮前當先爲親傳次審文昭殿碑閣亦以此意分付該曹○敎曰聖后舊第碑本適因道臣下往仍爲陪進而北道咸興碑本奉詣時亦以宰臣奉詣今番則近侍一員奉詣而承旨吏房承旨進去事分付○敎曰刻役可合各日後錄行會而陪進後承宣傳于地方官仍與地方官奉審役處承宣則以奉審緣由狀聞先爲復命○敎曰再明日先爲親傳後出宮親傳處所依近例爲之道路由弘化門而輦前陪進至宗廟洞口龍亭先發百官祗迎處所以洞口西街爲之事令政府知悉出宮初嚴爲親傳正時事亦爲分付
정조 23년 · 강
遞承旨李冕膺李基讓徐英輔李魯春以李晩秀金祖淳沈象奎尹東晩代之竝前望也
정조 23년 · 목
基讓奉命在外冕膺英輔魯春不爲仕進也
정조 23년 · 목
以鄭尙愚爲禮曹參議尹涵爲朔寧郡守徐美修爲冬至副使尹師國爲知事洪棆爲訓鍊副正棆新通也李普榮爲部將李運植爲外營部將普榮運植竝初仕也○故北兵使趙崇文贈兵曹判書故學生趙哲山贈童蒙敎官
정조 23년 · 강
副校理趙弘鎭疏陳情病乞遞仍請康津縣田政改量及軍額査充等事賜批
정조 23년 · 목
疏略曰臣之前冬應旨之疏適値因臺啓行査之時道臣未克轉徹今撮其數條敢陳焉康邑最難醫者田政之弊也改量成案已過百餘年而歲月滋久川原變遷田形之高低相易土品之腴瘠互換間多有旱田之反作水田者而甚至於四方之標犯較案漫不可省矣以是之故舊初不之名色無路詳覈而未蒙永頉新還起之加執徒循年例而終歸塞責白徵之寃隱結之漏顧何由一一査得乎及其看坪之日吏則年年踏驗手慣於畦塍之丈量目習於陳起之書錄盈縮之變幻之惟意所欲官則眼生於初見足澁於步畝東西之錯換災實之相混聽吏口從吏指摸索而止或有明察之官必欲剔決吏弄則其勢將自一坪內某字第一起量而盡量五結然後可卞其虛實有無矣如是踏量日惟不足故吏亦心知其不可爲而容易行奸每當年分之時朝家之給災非不優厚而太半歸於吏橐實惠終不下究此所謂不歸官不歸民而中飽者也康邑如此全道可知全道如此八路可知今之議者輒以謂改量則民間騷擾之弊還不如不改量之時言雖似然而亦非識務之論也一勞永逸古人有說何可以一時騷擾不爲十年無弊之策而又況改量之措置得宜亦當無別般騷擾之端乎至若改量時量監之揀差士族田夫之預習影籌與他般節目間事惟在廟堂之臨時指揮守令之隨事措畫而今年穡事幸値大熟令道臣審察田政最弊十數邑待歲飜先行改量另擇有心計習事務者差送邑守試觀改量之善否以爲賞罰之地則不過三數年之間一道之改量當次第盡成奚但國結之不耗可得兆民之受惠矣軍額之難充何邑不然而賤見所及康邑爲最黃口白骨之寃疊役增年之寃爲弊旣痼矯改無路苟求其弊源冒錄幼學是耳凡民之擧稱幼學實由於籍法不嚴之致而奸民稍貯十斛麥粗解一丁字者冒稱幼學巧脫軍役不獨良民雖公私賤流苟能食炊鐵鼎手執鍮匙則莫不諱其本而冒稱一人唱之十人隨之平日里閈語言行止別無以班族自居者而及其搜丁捧疤推捉官庭則必也着道袍曳唐鞋百端呼寃考其帳籍則已身與四祖皆書塡幼學固難輕易充額而一有剛確之官任謗塡役則衆嫉群猜以誣陷官長爲得計往往有狼狽者夫居官之人剛者少而柔者多慮後懷㤼人情固也是以冒稱幼學之流擧皆免役閑遊以一邑計之幾乎其半畢竟收布者都是疲貧無依之民朝充而暮散昨簽而今逃閭里屑騷族隣難支如欲軍額之無闕宜先冒錄之盡汰欲汰冒錄宜嚴籍法顧今式年不嚴新籍將成令廟堂嚴飭於各道收聚籍單之時守令必親執査櫛冒錄軍保之子孫姻族遡考累式前籍使不得冒稱幼學而嚴立科條另察奸弊則其在塡軍額之道似不無一分之助也批以經界之政民事中大者況康津田政之爲民弊爲尤於道內而其所量之之方爾亦詳陳依所請許施俾卽爲之外此最弊十數邑之體改量當否一委之道伯而爾疏亦言他道之弊兩南伯處同爲分付而下一款許令廟堂稟處爾其勿辭察職
정조 23년 · 강
禮曹參議李鼎德從縣道疏陳病狀乞遞賜批許之竝遞專對之銜
정조 23년 · 목
批以實病旣云若此本職及兼帶專對之銜竝許遞
정조 23년 · 강
命上黨君李佇長派孫宗立鷲山君辛克禮後孫坪付忠義
정조 23년 · 목
忠勳府啓言佐命功臣上黨君李佇鷲山君辛克禮後孫今纔搜訪而李佇長派孫高陽幼學李宗立奉李佇祗受王旨職牒而來現辛克禮只有後孫而其中抱川幼學辛坪來現矣敎以爲先付忠義
정조 23년 · 강
移配鐵原府徒配罪人朴應浩于蔚珍縣
정조 23년 · 목
義禁府以移配押送啓允之
정조 23년 · 강
命故府尹成種仁妻閔氏上言山訟事嚴飭該道別定剛明守令與地方官眼同摘奸報來後狀聞
정조 23년 · 목
西部故府尹成種仁妻貞夫人閔氏上言以爲亡夫故府尹成種仁累代墳山在於長湍府而其東邊後麓卽亡夫所葬之地也靑龍外越岡有一墳而云是洪家之墳兩山山勢各成形局以步數言之則在法典定限之外而旣是坐立不見之地且非洪家禁養之內決是洪家不當禁之地故洪家之至親與墓奴俱在山下而初無禁斷之意矣始於上年正月洪允復爲名人忽地上言而其所爲說無非誣罔曰偸葬也曰單白虎也曰禁養也曰不滿三十步也曰坐立俱見也云云此則豐德府使金珠淵朔寧郡守崔重圭之査辭可以明證矣洪家則謂之偸葬而査辭則曰始役也築灰也過葬也爲日許久不可以偸葬論云洪家則謂之單白虎而査辭則曰白虎外右邊肩甲云洪家則謂之禁養而査辭則曰一局之內俱是濯濯初無禁養之可言云洪家則謂之不滿三十步而査辭則曰尺量步數爲八十二步云洪家則謂之坐立俱見而査辭則曰自階砌而望之則坐立俱不見立兩人於兩墳之上而相望則但見立人之膝上云葬非偸葬局非單虎地非禁養之內而步數之相左旣如此坐立之不見又如此訟理曲直固不待兩言而査官之置諸落科也其所結語不過曰一局之內又以謂重臣名位之至重也査辭旣曰白虎之外又曰初無禁養之可言而至其結辭則曰一局之內者不亦首尾之橫決乎步數則旣斷之以八十二步又謂之坐立不見則明知其爲法典定限之外而秪以重臣名位之至重謂之當掘然則山訟立落專係於名位之有無而不在於訟理之曲直乎此無他渠夫家自來孑孑又乏繼姓之子而螟蛉一兒尙未免襁褓至於亡夫庶弟季仁則年少蒙騃無所顧籍而洪家之誣訴査官之枉決固其勢也今此洪家之上言又出而其所構誣有倍於前營府督掘急於星火惟此蒙騃之季仁方隨人往在大丘地未及來待煢然一身四顧無議當此至寃痛迫之時若復如前畏縮不得一造鳴寃使亡夫已朽之骨竟至於掘移之境則未亡之痛永無伸暴之日計無所出玆敢呼籲俾保夫山事乞蒙天恩敎以故府尹成種仁釋褐之初文學受知未及盡用而死心常愍惜今見其家寡居婦人之當直上言其辭切苦其情切惻嚴飭該道別定剛明守令與地方官眼同摘奸報來後狀聞仍卽論理回啓
정조 23년 · 강
黃海監司朴基正馳馬道舊基立碑事馳啓
정조 23년 · 목
狀啓以爲馳馬道舊基記蹟之道更以地形及北關已例之便好者別具意見狀聞事命下矣臣於今行詳細審察則馳馬道舊基近處果無巖石之可合刻識處勢將就其坐亥之地別爲立碑而北關已例臣未詳知今方探問追後登聞計料
정조 23년 · 목
左諭善徐龍輔入見如儀僚屬兪漢雋隨入講說見講學廳日記
정조 23년 · 강
行次對及藥院入診于誠正閣都提調李秉模提調金文淳副提調李晩秀
정조 23년 · 목
藥院日次請診也○予曰向來諸監察之一幷見汰亦有不得不然者夜禁一事關係何如則渠輩之冒犯專由於不知嚴畏之致其所處分亦是生道殺人況武監察之與武將相詰此亦紀綱所在寧不駭痛但其中鄕曲之人多被混勘云是則可矜矣仍敎禮曹判書金文淳曰古則如金聖應具善行之名武皆經西北邊將武弁之出身後一經邊將不無意義故臘政已有筵敎定式而若以副正已行者類每欲差送則不無掣碍之端合有變通之道今以已行副正之人爲監察監察六朔無頉經過者仍用邊將履歷則似無所妨耶文淳曰聖敎至當而第如是則吏兵批不無得失之可言者矣予曰今日次對專爲薦引一事而有所下詢於卿等者日前傳敎已言之廟堂及銓堂泮長誠心採訪則抱利器而徊徨林下者亦豈無其人乎抄選之法自祖宗朝已行而一番抄選便以儒逸待之自格進身之路蓋取人之道不必求備雖或少孫於儒逸之稱躬行讀書亦不害爲謹飭之士以之內外歷試擔着世務則矜式楷範之外自多弘濟之益今日急務莫先於此矣左議政李秉模曰聖敎誠然若心誠求之豈無其人乎右議政李時秀曰剡薦之道每患名實之未孚薦之者固難輕易說道今宜到底訪探以知其所存然後進于朝廷方可爲懋實之政矣予曰詩不云乎抑抑威儀惟聽之隅蓋其積於中發於外可見粹盎之美以威儀之著見者推之其人之聽與不聽不難卞矣士生斯世所願者學孔孟而朱夫子卽孔孟後一人乃其一部朱書卽天地間有數之文字予所以裒輯一統卽出於牖民志靖世俗之至意今予所求之者不專在於必合抄選之人卽讀朱書之士也以之備顧問而試內外則此非崇奬儒術之道乎卿等必各悉心採探以其所見聞錄聞可也言端旣出矣欲令家家人人誦習朱書則莫如設講取人我國專尙科目儒生如欲應講自然誦習此後日次講以朱書添入於殿講冊名中未知何如秉模等曰朱書中如封事間多浩汗有難猝乍間誦讀而至於御定百選則誦習領略殆甚易焉此後則以此使之應講似好矣予曰求賢之道奚但止於讀朱書之人乎擧一讀朱書之人而登庸奬拔則賢於此者亦可見于于然彙征之美北所以先從隗始之意也
정조 23년 · 강
命文廟酌獻禮前一日齋宿春塘臺當日曉由集春門行禮還至春塘臺試士
정조 23년 · 목
禮曹判書金文淳啓言在前文廟酌獻禮時戊戌以後各年齋宿於春塘臺翌曉由集春門詣文廟酌獻禮後還御春塘臺試士庚戌年則齋宿於明倫堂試士於春塘臺矣今番則儀注節目何以磨鍊乎敎以今番則前一日詣春塘臺齋宿祭前刻由集春門行禮祭畢後還至春塘臺試士以此知悉擧行
정조 23년 · 강
命兵曹所管關西小米停退蕩減外當捧條飭該道盡捧
정조 23년 · 목
兵曹判書李在學啓言本曹所管關西小米元數中己酉辛亥兩年停退爲四千餘石而其後二千六百餘石則收捧一千二百餘石則入於蕩減中其餘五百二十餘石乃是當捧條而今至累年尙未準捧此係經用所需則各邑之不爲督捧誠甚可駭今年穡事大登收捧尤爲不難請申飭該道使之無遺盡捧後修送成冊於臣曹從之
정조 23년 · 강
命兵曹正郞權行彦他司相換
정조 23년 · 목
兵曹判書李在學啓言今此動駕時本曹郞廳當爲分排禁喧而正郞權行彦方有身病請令該曹口傳相換於他司從之
정조 23년 · 강
罪禁衛大將李漢豐漢城右尹姜彛正職
정조 23년 · 목
刑曹判書李得臣啓言郊外幸行時許捧上言旣出於通下情軫民隱之聖意則凡係齎鬱者不患無申籲之路而近來駕前擊錚漸成弊習甚至於鑾蹕咫尺無難呼籲或於地高俯臨之處或於路狹逼近之地突出鳴錚擧措驚駭論以常憲與犯蹕無異矣羽旄欣瞻雖出常情輦路淸嚴宜存國體若使觀光之類初不雜遝於儀衛近處則豈有似此之弊乎雖以今番言之過江以北犯者尤甚不可無一番警飭當該先廂大將導駕漢城府堂上請竝從重推考此後則凡於動駕時觀光雜人各別嚴禁俾無如前紛雜之患左議政李秉模曰不能禁斷之先廂大將漢城府導駕堂上秋堂雖以重推仰請蓋聞今番擊錚者多在峴路峻坂隘巷狹衢所見可駭無異犯蹕該將臣及該堂俱有不能淸道之罪不可問備而止請竝施罷職之典以警日後從之
정조 23년 · 강
命此後擊錚人等四件事中屢籲者小名列錄原情單抄納于該房轉啓
정조 23년 · 목
刑曹判書李得臣啓言擊錚之猥濫莫甚於近年近年之中今番尤甚臣取考其原情則或有七次八次而不止者全無嚴畏惟懷倖望揆以民習萬萬痛駭四件事外則無非猥濫勿施之類雖四件事一經睿覽之後又復煩籲者亦涉猥越此後則雖不可限以幾次其中最猥越之類自臣曹直爲勿施勿論於啓目之中則似爲一分禁戢之道矣予曰大臣之意何如左議政李秉模曰禁猥雜與通下情兩行不悖然後恐合制法之意大抵抱寃者或有一籲而得伸者或有屢籲而始伸者又或有事係猥濫終不可以伸理者禁猥雜之道惟在法官考法嚴繩而已若如秋堂之言而著爲一定之限則安知無齎鬱徊徨之歎乎右議政李時秀曰猥雜無嚴之類有司之臣自當區別嚴繩俾有懲畏屢籲而不知止者多有至切之情恐難一切定限矣得臣曰臣之所奏亦非一切防塞之意而大臣所達旣如此四件事中屢度煩籲者則屬之都啓目以存事實則仰徹民習則稍抑之意至若四件以外事之屢煩或猥屑者尤極痛駭此則竝與都啓目而拔之自臣曹嚴加照勘恐合事宜從之敎以前之後錄之類小名列錄原情單抄納于該房轉啓只禁自下存拔之弊
정조 23년 · 강
命禁衛都提調李時秀總察該營前捕將李漢豐兼察左捕廳
정조 23년 · 목
承旨沈象奎啓言禁衛大將申大顯罷職事命下矣將兵之任不可無總察之人何以爲之乎敎以都提調總察又啓言禁衛大將都提調總察事命下矣在前如此之時有都提調命招之例有從事官發牌聽傳敎之規今番則何以爲之乎敎以從事官發牌聽傳敎又啓言左邊捕盜大將申大顯以禁衛大將纔已罷職矣在前如此之時有他邊大將兼察之例今番則何以爲之乎敎以他邊大將則方有實病前大將李漢豐兼察
정조 23년 · 강
命前假注書洪命周金啓溫仍察上下注書之任
정조 23년 · 강
上護軍金載瓚疏陳守宮時狀啓不審之失賜批